Сегѡ̀ ра́ди и внегда̀ по єстеству̀ усвои́тельнѣ къ души́ же и єя̀ си́ламъ пребыва́етъ расположе́нъ, тогда̀ вои́стинну и си́лою у́мъ є́сть, є́же и душе́венъ человѣ́къ нарече́ся: повнегда́ же своѐ єсте́ственное, и просто́е суще́ственное па́ки пріе́млетъ досто́инство и свѣ́тлость, не ча́стную и всецѣ́лую и самовлады́чнюю, си́рѣчь изба́вится тѣле́сныхъ же и душе́вныхъ єсте́ственныхъ усвое́ній и движе́ній, и ѿ тогѡ̀ є́же си́лою уму̀ бы́ти, во є́же дѣ́йствомъ уму̀ бы́ти сподо́бится, си́рѣчь въ вышеесте́ственнаго и духо́внаго предъ̑успѣ́етъ человѣ́ка: тогда̀ вои́стинну при́снѡ къ себѣ̀ неукло́ннѡ возвраща́ется, и собо́ю въ ра́зумъ бж҃ій невоѡбраже́нный и безви́дный и просты́й неудержи́мѡ восхо́дитъ соверше́ннѡ и ѿрѣше́ннѡ, я́коже глаго́летъ вели́кій васі́лій:́мъ не расточа́емь на внѣ̂шняя, нижѐ ѿ чу́вствъ въ мі́ръ разлива́емь, возвраща́ется къ себѣ̀, собо́ю же въ ра́зумъ бж҃ій восхо́дитъ, и ѻ́ною добро́тою ѡсіява́емь и просвѣща́емь,и са́мое сіѐ єстество̀ забыва́етъ